B. Osobitná časť

K Čl. I
K bodu 1
Vypúšťajú sa § 1 až 5 z dôvodu dosiahnutiu súladu so zrušovacím ustanovením čl. 9 nariadenia Komisie (EÚ) č. 813/2013 z 2. augusta 2013, ktorým sa vykonáva smernica Európskeho parlamentu a Rady 2009/125/ES, pokiaľ ide o požiadavky na ekodizajn tepelných zdrojov na vykurovanie priestoru a kombinovaných tepelných zdrojov (ďalej len „nariadenie Komisie č. 813/2013“).
K bodu 2
Dopĺňa sa odkaz a poznámka pod čiarou na nariadenie Komisie č. 813/2013. Súčasné znenie nariadenia vlády SR č. 79/2006 Z. z., ktorým sa ustanovujú podrobnosti o technických požiadavkách na účinnosť teplovodných kotlov spaľujúcich kvapalné palivá alebo plynné palivá a o postupoch posudzovania ich zhody (ďalej len „nariadenie vlády č. 79/2006 Z. z.“) preberá do právneho poriadku Slovenskej republiky smernicu Rady č. 92/42/EHS o požiadavkách na účinnosť nových teplovodných kotlov na kvapalné alebo plynné palivá v platnom znení (ďalej len „smernica Rady č. 92/42/EHS“). Túto oblasť, avšak v širšom rozsahu, v súčasnosti ustanovuje nariadenie Komisie č. 813/2013, ktoré je priamo účinné. Cieľom ustanovenia je prehľadnosť právnej úpravy v tejto oblasti.
K bodu 3
Vypúšťajú sa odseky 4 až 7 z dôvodu dosiahnutiu súladu so zrušovacím ustanovením čl. 9 nariadenia Komisie č. 813/2013.
K bodu 4
Vypustením § 6 ods. 7 zanikla aj legislatívna skratka pre „ostatné členské štáty Európskej únie (ďalej len „členský štát“)“, ktorá sa ďalej používa v znení § 7. Z uvedeného dôvodu sa táto legislatívna skratka opätovne zavádza pri prvom výskyte pojmu.
K bodu 5
V súlade s Legislatívnymi pravidlami vlády Slovenskej republiky sa mení znenie § 8 nariadenia vlády č. 79/2006 Z. z.
K bodu 6
Vypúšťajú sa Prílohy č. 1 a 2 z dôvodu dosiahnutiu súladu so zrušovacím ustanovením čl. 9 nariadenia Komisie č. 813/2013.
K bodu 7
V súlade s Legislatívnymi pravidlami vlády Slovenskej republiky sa dopĺňa nariadenie vlády 
č. 79/2006 Z. z. o novú prílohu č. 6  v súlade s platným znením smernice Rady č. 92/42/EHS a nariadenia Komisie č. 813/2013.
 
K Čl. II
Uvádza sa dátum nadobudnutia účinnosti návrhu nariadenia vlády Slovenskej republiky v súlade s prechodnými ustanoveniami nariadenia Komisie č. 813/2013.